Ehdotus: neuvoston asetus euron käyttöönotosta annetun asetuksen (EY) N:o 974/98 muuttamisesta /* KOM/2000/0346 lopull. - CNS 2000/0137 */



Virallinen lehti nro C 177 E , 27/06/2000 s. 0098 - 0098



Ehdotus: NEUVOSTON ASETUS euron käyttöönotosta annetun asetuksen (EY) N:o 974/98 muuttamisesta (komission esittämä) PERUSTELUT Komissio antoi 3 päivänä toukokuuta 2000 perustamissopimuksen 122 artiklan 2 kohdan mukaisesti ehdotuksen neuvoston päätökseksi, jonka mukaan Kreikka täyttää yhtenäisvaluuttaan siirtymiseen vaadittavat edellytykset ja Kreikkaa koskeva poikkeus kumotaan 1 päivästä tammikuuta 2001 lähtien. Mikäli neuvosto tekee myönteisen päätöksen, sen on vahvistettava sen jälkeen euron ja drakman välinen muuntokurssi, joka tulee voimaan 1 päivänä tammikuuta 2001, ja ryhdyttävä muihin euron käyttöön ottamisen edellyttämiin toimiin Kreikassa. I. Yleiset perustelut Euro on tarkoitus ottaa käyttöön Kreikassa siirtymäkauden (1 päivästä tammikuuta 1999 31 päivään joulukuuta 2001) aikana, jolloin euroon osallistuvien jäsenvaltioiden entiset valuutat ovat euron ilmentymiä. Eurosetelit ja -metallirahat otetaan käyttöön 1 päivänä tammikuuta 2002. Se, kuinka laajoihin toimiin Kreikassa on ryhdyttävä euron käyttöön ottamiseksi, riippuu paljon siitä, voidaanko 1 päivän tammikuuta 2001 jälkeistä jäljellä olevaa siirtymäkautta pitää riittävän pitkänä Kreikalle. Koska muiden jäsenvaltioiden vuoteen 2002 liittyvistä valmisteluista on hyötyä Kreikalle, voidaan olettaa, että Kreikka pystyy noudattamaan määräaikaa, joka on siirtymäkauden loppu, eikä euroa koskevaan oikeudelliseen kehykseen tarvita sitä koskevia erityissäännöksiä. Näin ollen euron oikeudellisen kehyksen muodostavaa kahta neuvoston asetusta - euron käyttöönotosta annettu asetus (EY) N:o 974/98 [1] ja tietyistä euron käyttöön ottamiseen liittyvistä säännöksistä annettu asetus (EY) N:o 1103/97 [2] - voidaan soveltaa täysin Kreikkaan. Niitä täytyy muuttaa ainoastaan Kreikan ja sen valuutan lisäämiseksi voimassa olevaan oikeudelliseen kehykseen. [1] EYVL L 139, 11.5.1998, s. 1-5. [2] EYVL L 162, 19.6.1997, s. 1-3. II. Artiklakohtaiset perustelut 1 artikla Tämän artiklan ensimmäisessä kohdassa muutetaan kolmea asetuksen (EY) N:o 974/98 1 artiklan määritelmää: Kreikka lisätään "osallistuvien jäsenvaltioiden" määritelmään; "vaihtokurssin" määritelmää laajennetaan kattamaan ne vaihtokurssit, jotka vahvistetaan talous- ja rahaliiton kolmannen vaiheen alkamisen jälkeen 123 artiklan 5 kohdan (entinen 109 l artikla 5 kohta) perusteella; "kansallisten rahayksiköiden" määritelmää laajennetaan koskemaan entisiä kansallisia rahayksiköitä, jotka korvataan eurolla kolmannen vaiheen alkamisen jälkeen. Toisessa kohdassa säädetään, että euro korvaa drakman Kreikan valuuttana 1 päivästä tammikuuta 2001. 2 artikla Artiklassa säädetään, että asetus tulee voimaan 1 päivänä tammikuuta 2001, millä varmistetaan, että se on sovellettavissa siten, että se sopii ajoitukseltaan muihin neuvoston säädöksiin, jotka koskevat euron käyttöön ottamista Kreikassa, eli poikkeuksen kumoamisen ja drakman muuntokurssin voimaantulon päivämäärään. 2000/0137 (CNS) Ehdotus: NEUVOSTON ASETUS euron käyttöönotosta annetun asetuksen (EY) N:o 974/98 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 123 artiklan 4 kohdan kolmannen virkkeen ja 5 kohdan, ottaa huomioon komission ehdotuksen [3], [3] ... ottaa huomioon Euroopan parlamentin lausunnon [4], [4] ... ottaa huomioon Euroopan keskuspankin lausunnon [5], [5] ... sekä katsoo seuraavaa: (1) Euron käyttöönotosta annetussa asetuksessa (EY) N:o 974/98 [6] säädetään niiden jäsenvaltioiden valuuttojen korvaamisesta eurolla, jotka täyttivät yhtenäisvaluutan käyttöönoton edellytykset yhteisön siirtyessä talous- ja rahaliiton kolmanteen vaiheeseen. Asetukseen sisältyy myös säännöksiä, jotka koskevat näiden jäsenvaltioiden kansallisia rahayksiköitä siirtymäkauden aikana, joka päättyy 31 päivänä joulukuuta 2001, ja säännöksiä seteleistä ja metallirahoista. [6] EYVL L 139, 11.5.1998, s. 1-5. (2) Perustamissopimuksen 121 artiklan 4 kohdan mukaisesti 3 päivänä toukokuuta 1998 tehdyssä päätöksessä (98/317/EY) todettiin, että Kreikka ei täytä yhtenäisvaluuttaan siirtymiseen vaadittuja edellytyksiä. (3) Perustamissopimuksen 122 artiklan 2 kohdan mukaisesti 20 päivänä kesäkuuta 2000 tehdyn päätöksen (00/.../EY) mukaan Kreikka täyttää nyt yhtenäisvaluuttaan siirtymiseen vaadittavat edellytykset ja Kreikkaa koskeva poikkeus kumotaan 1 päivästä tammikuuta 2001 alkaen. (4) Euron käyttöönotto Kreikassa edellyttää, että ne euron käyttöönottoa koskevat säännökset, joita sovelletaan jäsenvaltioissa, joissa euro otettiin käyttöön yhteisön siirtyessä talous- ja rahaliiton kolmanteen vaiheeseen, ulotetaan koskemaan Kreikkaa. (5) Niiden jäsenvaltioiden osalta, joiden valuutta korvataan eurolla sen jälkeen kun yhteisö on siirtynyt talous- ja rahaliiton kolmanteen vaiheeseen, "kansallisten rahayksiköiden" määritelmällä viitataan jäsenvaltion rahayksikköön sellaisena kuin se oli määritelty välittömästi ennen euron käyttöönottoa siinä jäsenvaltiossa. (6) Siirtymäkautta koskevia säännöksiä sovelletaan Kreikkaan 1 päivästä tammikuuta 2001 alkaen, ON ANTANUT TÄMÄN ASETUKSEN: 1 artikla 1. Asetuksen (EY) N:o 974/98 1 artiklaa muutetaan seuraavasti: - lisätään ensimmäiseen luetelmakohtaan sana "Kreikka" sanojen "Saksa" ja "Espanja" väliin, - lisätään kolmannen luetelmakohdan loppuun sanat "tai sen 5 kohdan mukaisesti", - lisätään viidennen luetelmakohdan loppuun sanat "tai euron käyttöönottoa edeltävänä päivänä sellaisen jäsenvaltion valuuttayksikön osalta, joka ottaa euron käyttöön myöhemmin". 2. Korvataan asetuksen (EY) N:o 974/98 2 artiklan ensimmäinen virke seuraavalla: "Kreikkaa lukuun ottamatta osallistuvien jäsenvaltioiden valuutta on euro 1 päivästä tammikuuta 1999 alkaen. Tammikuun 1 päivästä 2001 alkaen Kreikan valuutta on euro." 2 artikla Tämä asetus tulee voimaan 1 päivänä tammikuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä [...] päivänä [...]kuuta [...]. Neuvoston puolesta Puheenjohtaja